12. schôdza NR SR - 12.deň - B. popoludní
Dátum: 2024-05-07
Poslanec: Majerský, František (KDH)
Druh vystúpenia: Vystúpenie v rozprave

53. Vážená pani ministerka, vážený pán podpredseda, kolegyne, kolegovia, kde by som začal? Takže máme tu dnes zákon č. 578/2004 Z. z., ktorý ide v skrátenom legislatívnom konaní. Je to naozaj veľmi dôležitý zákon, ktorý sa týka naozaj stavovských organizácií, poskytovateľov a zdravotníckych pracovníkov. A naozaj som prekvapený, že takýmto spôsobom ideme meniť tak dôležitý zákon, ako je zákon č. 578/2004 Z. z.. Skôr si, skôr, ako začnem rozprávať vecne k daným pozmeňujúcim návrhom, je dôležité si povedať, ako tento proces dnes prebieha, a chcem naozaj vedieť, že či toto je klasický proces, ktorý môžme vôbec v Národnej rade spraviť. Čiže máme tu pôvodný zákon č. 578/2004 Z. z., ktorý kvôli infringementu ideme meniť. Ale pôvodný zákon rieši úplne iné veci, nato prídu pozmeňujúce návrhy, na poslednú chvíľu, samozrejme, lebo dneska sme niektoré dostali až dnes ráno, a v nich sú ešte prílepky. Ja neviem, že či takýto spôsob skráteného legislatívneho konania je vôbec, rokovací poriadok, možný, lebo my sme naozaj k zákonu, ktorý hovorí úplne o niečom inom, dali pozmeňujúce návrhy a k tomu sme dali ďalšie prílepky. Čiže toto je legislatívny proces, ktorý sme teraz zaviedli, neviem, akým spôsobom takto ďalej budeme fungovať, lebo ja si myslím, že takýmto spôsobom naozaj nemôžme fungovať v zdravotníctve. Tento zákon má naozaj dopad aj dosah na, ako som povedal, na širokospektrálnych ľudí, ktorí pracujú v zdravotníctve, na pracovníkov, pacientov, lekárov, sestry, zdravotníckych pracovníkov, a my ideme skráteným legislatívnym konaním, aby sa poslanci Národnej rady dnes dozvedeli, aké pozmeňujúce návrhy máme dostať do, na rokovanie, a dnes to ideme schváliť skráteným, potom prvým a druhým, čiže za jeden deň vyriešime zákon, ktorý naozaj má dopad na, na zdravotníckych pracovníkov, stavovské organizácie, na všetko. Rýchlo, bez odbornej diskusie. Ja si takto naozaj nepredstavujem odbornú diskusiu, pani ministerka, lebo naozaj tá diskusia by mala byť odborná. A na to máme klasický legislatívny proces, aby sme vychytávali muchy, ktoré jednoducho podľa mňa aj tu jednoducho prídu, lebo nemôžme na iný zákon prilepiť iný zákon a na to prilepiť iný pozmeňovák a k tomu ešte urobiť, doplňujúci ďalší pozmeňovák, ako sme to spravili pri týchto prípadoch. Čiže nesúhlasíme so skráteným legislatívnym konaním, a preto za to hlasovať nebudeme, lebo je to dôležitý zákon a takýto zákon sa má naozaj prebiehať klasicky, štandardným legislatívnom procese. Neobstojí ani to, že tu je, že tu hovoríme o nejakých peniazoch, ktoré nám, mali sme na to osem mesiacov. Myslím si, že to bola dostatočne dlhá doba, aby sme to stihli pripraviť, spraviť tak, ako by to malo ísť, klasickým legislatívnym procesom, a urobiť ten zákon tak, aby bol naozaj dobrý. A určite sa bude ešte meniť, lebo takýmto spôsobom to fungovať jednoducho nemôže. Ja sa budem vyjadrovať teraz len ku pozmeňujúcemu návrhu pána kolegu Petra Slyška a k APS-kám. Keď som si ho včera pozrel vlastne, čo sa ide vlastne navrhnúť a čo všetko tam vlastne do toho zapadá, tak to je absolútne podľa mňa nedobré riešenie ambulantnej pohotovostnej služby. Pani ministerka bude určite so mnou súhlasiť, že ak sme boli na stretnutí pred dvoma mesiacmi, tak sme aj hovorili, ako by sme si predstavovali riešiť APS-ky my, a myslím si, že ani jedno z tých riešení, ktoré boli naozaj že, myslím si, že konštruktívne, tam nie je zohľadnené. My sme navrhovali to, že by na APS-kách mohli slúžiť aj iní špecialisti, aby tam nemuseli slúžiť len detskí lekári, lebo naozaj na APS-ku nejdete s akútnym život ohrozujúcim stavom, ale idete tam väčšinou s teplotami, s kašľom a to, to takýto stav by podľa mňa vedeli zvládnuť aj normálni klasickí všeobecní lekári, ktorí slúžia na ambulantnej pohotovostnej službe. Ja súhlasím s pani ministerkou aj vieme, aký je naozaj stav pediatrov na Slovensku, ale týmto tu spôsobom by sme naozaj odľahčili systém, že ľudia, ktorí, naozaj deti, rodičia, ktorí naozaj potrebujú a majú akútny problém, čo sa týka teplôt, kašľa, a nie je to život ohrozujúci stav, tak aby v danej veci naozaj predpísal antibiotiká klasický obvodný lekár, alebo by mohli byť dokonca tie APS-ky združené do jednej, lebo by tým by sme naozaj pomohli aj všeobecným lekárom a APS-kám, že by sa dokázali slúžiť viacerí. To bol jeden z návrhov, ktorý sme pani ministerke takisto priniesli. Nie je tam zapracovaný. Neviem prečo, ale to už nechám na, na pani ministerke, že kvôli čomu to tam nezapracovala. Ďalší z dôvodov, ktorý sme takisto hovorili, je, aby sa naozaj začali riešiť aj pohotovostné lekárne. Ak Slovenská lekárnická komora hovorí, že naozaj nemá kto na tých lekárnických pohotovostiach slúžiť, tak sme hovorili, že v zahraničí je už bežný systém, že máme tzv. automaty na lieky. Keby bolo 20 druhov liekov, ktoré by boli naozaj dané a vy by ste si na základe QR kódu, ako to funguje v zahraničí, ak vám lekár predpíše liek, dokázali vybrať liek daný, lebo naozaj aj dnes, keď pôjdete na pohotovostnú službu a naozaj v tom okrese nebude daný lekár alebo nebude otvorená lekáreň, tak ten pacient si ani nemá kde vybrať v ten večer alebo v tú nočnú hodinu lieky a v podstate bude musieť čakať do rána. Čiže tieto veci sme pani ministerke na tom stretnutí povedali. Pani ministerka prišla s návrhom, ktorý podľa mňa nie je koncepčný a podľa mňa nebude dlhodobo udržateľný, lebo niektorým lekárom hovorí, že majú slúžiť. Ja chcem vidieť ako ktorí lekári budú slúžiť do 18.00 hod., ako bude fungovať APS-ka, keď už teraz nemáme pediatrov. Čiže sám som zvedavý, ako to bude prenesené v praxi, a myslím si, že to bude mať dopad na detských pacientov. Ja sa ale pýtam ďalšiu vec. Nevidím v tomto zákone nikde, že aký je dopad, aký to bude mať dopad na urgentné príjmy, lebo my ak tých pacientov nebudeme mať kde dávať, a tí rodičia budú v strese, že nemajú kde ísť s dieťaťom, ktoré má teplotu, kašeľ, pôjdu na urgentné príjmy, kde budú čakať niekoľko hodín na vyšetrenie so svojím dieťaťom na, na ambulancii, a ten lekár, ktorý má riešiť na urgentnom príjme život ohrozujúce stavy, tak bude riešiť teploty a kašle. A v neposlednom rade pani ministerka sa chcem spýtať, aký to bude mať dopad na záchrannú zdravotnú službu, lebo keď sa rušili, znižovali sa APS-ky pred šiestimi rokmi, tak to malo veľmi veľký dopad na záchrannú zdravotnú službu, lebo tí ľudia, rodičia v tom strese, keď sú, keď má dieťa teplotu, kašeľ, tak si zavolajú záchrannú zdravotnú službu, lebo naozaj si nemajú kde zavolať. Čiže oni si zavolajú záchrannú zdravotnú službu a my budeme zase záchrannú zdravotnú službu blokovať neindikovanými výjazdmi k deťom a pacientom, ktorí nie sú v ohrození života, ale potrebujú len ambulantnú pohotovostnú službu, a my ten, tieto záchranky blokovať budeme, a ak sa naozaj niečo v tej chvíli stane, tak tá záchranka bude chýbať pri pacientoch, ktorí to naozaj potrebujú. Ja sa pýtam, kto si toto zase zoberie na zodpovednosť, že ku kritickým stavom, kde naozaj dôjde infarkt, cievna mozgová príhoda, dopravná nehoda, nebude mať kto k tomuto pacientovi ísť. Čiže preto hovorím, máme tu naozaj veľmi veľa pozmeňujúcich návrhov, ktoré sú aj dobré, ale sú tu pozmeňujúce návrhy, ktoré sú totálne že zlé a nevyrieši nám problém, ktorý tu dnes máme. Takže, pani ministerka, keď budete potom môcť, rád by som dostal odpoveď na tieto otázky, ako to chceme riešiť, a že či máme dopadovú štúdiu na to, aký to bude mať dopad na ambulantné pohotovostné služby, aký to bude mať dopad na urgentné príjmy a aký to bude mať dopad na záchrannú zdravotnú službu, lebo ja sa potom budem pýtať, že kto k tým pacientom s infarktom, s cievnou mozgovou príhodou bude chodiť, ak záchranná služba bude riešiť teploty, kašle a všetky veci, ktoré nie sú indikované pre záchrannú zdravotnú službu, lebo ja chápem na jednej strane rodičov, ale nie je tu výjazd pre záchrannú zdravotnú službu. Na našom spoločnom stretnutí sme odvtedy aj s kolegom Stachurom hovorili, že by nám trebalo spraviť triážnu linku, ktorá by bola na, na urgent, ktorá by bola na operačných strediskách, kde by ľudia v týchto stavoch, ktoré majú, že sa chcú poradiť, aby si zavolali. Ani v tomto návrhu zákona pozmeňujúcim návrhom tu nie je, lebo naozaj, že kopec rodičov sa chce poradiť, chce vedieť, kde má ísť, ako má zvládnuť ten zdravotný stav, a naozaj niekedy stačí, aby ten operátor linky záchrannej zdravotnej služby im poradil a povedal, čo majú robiť, aby ich upokojil, a hlavne ich usmernil, čo majú robiť, aby naozaj nešli a neriešili tento stav záchrannou zdravotnou službou. Takže, pani ministerka, ja vás potom poprosím, keď budete mať priestor, rád by som na tieto otázky dostal odpovede, lebo sú kľúčové preto, teraz nehovorím o tom, že či za hlasovať môže hlasovať, ale kľúčové preto, aby pacienti, ktorí budú živ... majú život ohrozujúci stav, aby naozaj dostali kvalitnú zdravotnú starostlivosť, lebo týmto pozmeňujúcim návrhom APS-kám zhoršíme záchrannú zdravotnú službu na Slovensku. Za tým si stojím, lebo sa to stalo aj pred šiestimi rokmi, keď sme znižovali, znižovali hodiny z polnoci na 22.00 hod., že nám stúpol počet výjazdov na záchrannú zdravotnú službu a takisto nám stúpol počet pacientov na urgentných príjmoch, ktorí tam naozaj nemali čo robiť. Ďakujem pekne.